**ՏՈՒՐ ԿՈՊԱԼ, ԿԱՑ ԿՈՊԱԼ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Ըլել ա, չի ըլել՝ մի Ֆորսկան։ Էդ Ֆորսկանը ամեն հետ ֆորս գնալիս ա ըլել ու ֆորս անելիս ա ըլել չոլերումը, ականատ ա սար­քելիս ըլել։ Օրերի մի օրը ականատի մեջը մի ղուշ ա ընկել, գնա­ցել ա Ֆորսկանը ղուշը բռնել ա ականատի միչիցը։

Ղուշը լիզոլ ա ըլել, խոսացել ա Ֆորսկանի հետ, ասել ա.— Ինձ վեր թող, քեզ կհարստացնեմ։

Ֆորսկանը զարմացել ա ղուշի խոսալուցը թե.— Շատ տա­րի ա ֆորսկան եմ, էս թավուր զարմածքը չեմ տեհել։

Ֆորսկանն ասում ա ղշին.— Ինձ ո՞նց պտես հարստացընիլ։

Ղուշն ասում ա.— Իմ աջու թևի տակիցը իրեք բմբուլ պոկե, եփ որ սովես՝ բմբլների մինը վեր թող՝ քի հմա հավիտենական կերակուր կըլի։

Ֆորսկանը պոկում ա ղշի աջու թևի տակից իրեք բմբուլ ու ղշին վեր թողում։ Ֆորսկանը գնում ա բմբուլը վեր թողում, քամին տանում ա բմբուլը, ինքը գնում ա բմբուլի ետնա մի ավերու չոլ։ Գնում ա, տենում ա, որ ընդեղ մի ամարաթ կա, նի ա մտնում ամարաթի մեչը, տենում ա մի Ուշապի պառավ կա, մի փութ արճիճ բերանը գձած մաստակի տեղ ծամում ա։

Ասում ա Ֆորսկանը.— Բա՛րի աջողում քի, նանի՛։

Ասում ա Ուշապի պառավը.—Աստծու բարին քի, որդի, թե որնանի չէիր ասել, մաստակս պնդվել էր, քի հետը մոմ պըտեի գձիլ, որ մաստակս կակղել էր միքիչ։

Ասում ա.— Որդի՛, արի քեզ պըհեմ, իրեք որդի ունեմ, հըրես կգան քի կփչացնեն։

Պահում ա, գալիս են տղերքը։

Ասում են մորը.— Իսանի ֆոտ ա գալի ըստիան. ի՞նչ ես կե­րել, մերա ջան, յարաբ մեզ հմա էլ պհե՞լ ես։

Ասում ա մերը.— Ես մի կոնտ պառավ եմ, իմ կշտին ի՞նչ կա, որ ուտեմ, յա ձեզ հմա պհեմ։

Տղերանցը փլավ ա տալի, անսաս են անում տղերքը։

Ետնա պառավն ասում ա.— Տղե՛րք, խի՞ չեք ասում, թե՝ դու քարից ես ըլել, թե՞ փետից։

Տղերքն ասում են.— Ի՞նչ ասենք, դո՛ւ ասա։

Պառավն ասում ա.— Ախպեր ունեմ, ախպոր տղա ունեմ, ձեզանե վախում են, որ ըստի գան։

Ասում են տղերքը.— Մեր քեռենին, յա մեր քեռու տղերքը ո՛ր գան՝ աչքերուս վրա կուզենք, մի րան էլ ա փեշքաշ կանենք։

Ասում ա պառավը.— Էկել ա ձեր քեռու տղեն, ձեզանե ես վա­խեցի, պհել եմ։

Ասին.— Բե՛ տենանք, ճնանչենք, որ նրա էլ քոռլուխ չտանք։

Բերուց պառավը Ֆորսկանին, ասավ.— Իմ ախպոր տղեն ա։

Ուշապնին շատ սիրեցին դրան, ոնց որ իրանց աչքի լիսը ըլի։

— Ե՞փ ես ուզում,— ասին,— գնալը։

Ասավ.— Ռավոտը։

Հըմիկուց եդը համարձակ արի, գնա։

Ռավոտը ճամփա գցեցին նրան. մի դըստախուն տվին նրան. դըստախունը վի կա լավ, գնաց։

Շատ գնաց, քիչ գնաց, սովեց. գնաց նստեց մի ախպրի կշտի։

— Ի՞նչ անեմ,— ասավ,— էս դատարկ դաստախունը։

Տնազի վեր դաստախունը աղաքին փռեց.— Ա՛ դըստախուն,— ասավ,— հաց ու պանիր բեր ուտեմ։

Նա տնազ աներ, դըստախունիցը շիտակ դուս եկավ հաց ու պանիր։ Ֆորսկանը զարմացավ, ու նորից թքավորն ինչ կերակուր ուտում ա, ընդուց ուզեց։ Դուս էկավ՝ կերավ, խմըչկնի ուզեց, դուս էկավ՝ խմեց։ Կերավ կշտացավ, ուրախ-ուրախ վի կալավ դըստխունը ու գնաց իրա տունը։ Տարավ տանը փռեց, իրան տանեցոց վրեն նստացրուց, ինչ որ ուզեց՝ դուրս էկավ դըստախունիցը։ Տանեցիք կերան, կշտացան։

Էքսի ռավոդը Ֆորսկանն ասավ կնկանը.— Թքավորին պետք ա մենձըրեմ ես։

Կնիկը ղնամիշ արավ.— Ա՛յ մարդ, հո գժվել չե՞ս։

Մարդն ասավ.— Իմ ասածն ասած ա, կանչիլ պտիմ։

Անկաճ չկալավ կնկանը, կանչեց թքավորին ու նազրին, դըստախունը փռեց աղաքներուն ու ասավ դըստախունին. «Ինչ որ թքավորի լայեղ բան կա՝ դուս արի»։ Դուս է կավ։ Կերան, խմեցին, կշտացան։

Թքավորն իր գնալու վախտը ասավ իրան նոքարին.— Մեր հացթուխի դըստախունը թորոնն ա ընկել, էդ դըստախումը վի կալ տար մեր ամարաթը։ Տարավ։

Կնիկն ասավ.— Պրծա՞ր, հըմի կուտե՛ս ոտներս։

Մարդը խոսաց ոչ։ Գնաց մի բմբուլ թողուց, բմբուլը գնաց էն ծերքի ամարաթը, նի մտավ։

Ծերքվանի պես ասավ.— Բարի հաջողում, նանի՛։

Ասավ Ուշապի պառավը.— Բարո՛վ էկար, տղե՛ս։

Մնաց ընտեղ մինչի րիգու։ Էկան ուշապնին, բարով տվին ու շատ ուրխացան։ Ասին.— Մեր քեռու ճամփեն բաց ենք արել։— Ե՞փ ես ուզում գնաս,—ասին։

Թե.— Ձեր տեսութին էկել ի, բան շատ ունեմ, ռավոտը պիտի գնամ։

Ռավոտը գնալու վախտը մի որձ էշ տվին։ Էշը աղաք արավ ու քշեց դըբա իրա տունը։ Ճամբումը սովեց, էլ էն դըստախունի պես հենց գիտեր հաց պտի դուս գար, ասավ. «Հաց ըլեր, պանիր ըլեր»։ Մի զադ էլ ա էլավ ոչ։ Ասավ. «Էս էշը ինձ հմա ոսկի պտի փթրի՞լ»։ Ասիլն ու հատախ էշը փթրեց ոսկի. մարդը տեհավ, որ ոսկի փթրեց, ոսկենին հվաքեց, տարավ տուն։ Իրան տանն էլ փթրացրեց ոսկի, ասավ.— Թքավորին կանչիլ պտեմ։

Կնիկն ասավ.— Կանչե՛, էշն էլ իրան տուր, պրծի։

Ասավ.— Էդ քու բանը չի, գլուխս տանիլ մի։

Կանչեց մարդը, կնկանը անկաճ չկալավ։

Էկավ թքավորը, էշը բերուց աղաքին կագնացրուց՝ ոսկի փթրեց։

Թքավորը ասավ նոքարին.— Մեր ղաթրների մինը գելը կերել ա, էդ էշը տար ընտուր տեղը ղաթրին խառնի։

Էն էլ տարան։

Ասավ կնիկը մարդին.— Հըմի պրծա՞ր, ա՛չքդ դուս գա։

Մարդը բան չխոսաց, մի բմբուլ էր մնացել, բմբուլը վի կալավ, դուս էկավ։ Գնաց չոլը, վեր թողուց բմբուլը, էտնեն գնաց. էլ գնաց էն ամարաթը։ Գնաց նի մտավ. «Բարի աջողում» տվուց։

Ասավ.— Բարի աջողո՛ւմ քի, նանի՛։

Ասավ Ուշապի պառավը.— Բարո՛վ էկար։

Տղեն նստեց, Ուշապի պառավը հաց բերուց, տղին հաց ուտացրուց, կշտացրուց։ Րիգունն էկան Ուշապի տղեքը, տեհան էն մարդին, ո՛ր շատ զահլա տարավ, մի վուր-կոպալ տվին, ճամփու դրին։

Ֆորսկանը վուր-կոպալը առավ գնաց։ Վուր-կոպալը[[1]](#footnote-1) մի կխտարի գուդի մեչն էր։ Գնաց էլ էն ախպրի կուշտը, սովել էր, հաց ուզեց, հենց գիտաց գուգումը հաց կա. շատ բաների անումը տվուց՝ պարապ անց կացավ։

Մի ղափիլ ասավ.— Վուր կոպալ, տո՛ւր կոպալ։

Կոպալը գուդվիցը դուս էկավ ու իրան կարկաժին վեր ա հատում։

Ֆորսկանը շշկլվեց, գիտեր ոչ ինչ ասի, մի ղափիլ ասավ.— Գուր կոպալ[[2]](#footnote-2)։

Ֆորսկանը մտածեց. «Սրանով պետք ա գտնեմ ծերքի կորածնին՝ դըստախունն ու էշը»։

Գնաց իրանց տունը, կնկանն ասավ.— Ա՛յ կնիկ, մի բան եմ բերել։

Ասավ.— Ի՞նչ ես բերել։

Ասավ.— Մի կոպալ եմ բերել։

Ասավ.— Կոպա՛լ, դուս արի։

Դուս էկավ, երեխանց, կնկա գլխին վեր ա հատում:

Ասավ կնիկը.— Ա՜յ մարդ, մեզ կոտորեց, է՜։

Ասավ.— Կա՛ց կոպալ։

Կոպալը տեղը մտավ։

Ասավ.— Թրավորին մենձրիլ պտիմ։

Կնիկն ասավ.— Մենձրե՜, իսկ վախտն ա։

Մենձրեց թքավորին ու նազըրին։ Էկան նստեցին։

— Կոպալ,— ասավ,— տո՛ւր, վախտն ա։

Կոպալն էկավ ու սկսեց թքավորի ու նազիրի կարկաժին տալը։

Թքավորը Ֆորսկանին ասավ.— Թափի՛ էս անիրավիցը։

Ասավ.— Դա ձեզանե զատ ա ուզում։ Հընչկել բերեք ոչ, կարալ չեմ թափիլ։

Թքավորն ասավ.— Ի՞նչ ա ուզում։

Ասավ.— Դըստախունն ու էշը, մին էլ՝ քու ախչիկը իմ տղի հըմա։

Թքավորը ճարահատած մարդ ա ղրկում դըսաախունն ու էշը բերում են։ Ախչիկը բերում չի։

Կոպալը տալուց կշտանում չի, ասում ա.— Հընչկել ախչիկդ բերես ոչ՝ կոպալը եդ չի դառնալ։

Իլլաճը կտրում ա թքավորի, ախչիկն էլ բերիլ ա տալի։

Էլ ա վեր հատում։

Թե.— Հըմի՞ ինչ ա ուզում։

Թե.— Հմի էլ ասում ա՝ համ հըրսանիք արա, համ քու թախտը քու փեսին տու՝ քու մահից եդնը։

— Ռազի եմ,— ասում ա թքավորը,— էս անիրավիցը ինձ թափե։

Ասում ա Ֆորսկանը կոպալին.— Կա՛ց կոպալ։

Կոպալը գնում ա գուդեն մտնում։

Թքավորը օխտն օր, օխտը քշեր հըրսանիք ա անում, ախչիկը փսակում Ֆորսկանի տղի հետ ու իրան եդնեն էլ թախտը Ֆորսկանի տղին տալիս։

Չարըն ընդի, բարին ըստի։

1. Տուր կոպալ — Ծ. Կ.։ [↑](#footnote-ref-1)
2. Կաց կոպալ — Ծ. Կ.։ [↑](#footnote-ref-2)